Румен Ченков
Завръщане

chitanka.info

Сънувах бащината къща

във полусенки, в полумрак

(в съня си само се завръщам…

и съм немирния хлапак,

със сабя — дървена — на кръста,

през рамо с лък от върбов клон.

Геройски си разглеждам пръста,

одраскан на един пирон).

Сънувах татко ми на двора,

но побелял и остарял —

до люляка, сменил стобора,

красив, уханно разцъфтял —

да храни гълъби с трошици.

От шепите му те кълват,

а мъничките им очици

доволно, радостно блестят.

В съня си само се завръщам

във онзи свят далечен, мил,

където люляк ме прегръща,

където винаги съм бил.

21.04.2007 г.

Добрич

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.